ঢাকা বিশ্ববিদ্যালয় সংস্কৃতি সংসদ
ঢাকা বিশ্ববিদ্যালয়ের শিক্ষার্থীদের সংস্কৃতিচর্চার জন্য একটি প্ল্যাটফর্ম তৈরি এবং তাদের প্রতিভাকে সকলের মাঝে ছড়িয়ে দেওয়ার প্রত্যয় নিয়ে ২০১৫ সালের ৫ই সেপ্টেম্বর যাত্রা শুরু করে ঢাকা বিশ্ববিদ্যালয় সাংস্কৃতিক সংসদ।
সংগঠনের প্রধান অভিভাবক হিসেবে আছেন ঢাকা বিশ্ববিদ্যালয়ের মাননীয় উপাচার্য অধ্যাপক ড. আ আ ম স আরেফীন সিদ্দিক। প্রতিষ্ঠাকাল থেকে সংগঠনটির মডারেটরের দায়িত্ব পালন করছেন ‘গণযোগাযোগ ও সাংবাদিকতা’ বিভাগের সহযোগী অধ্যাপক সাবরিনা সুলতানা চৌধুরী।
বিভিন্ন সময়ের কার্যক্রম:
(১) আন্তঃবিশ্ববিদ্যালয় সাংস্কৃতিক উৎসবে চ্যাম্পিয়ন:
‘বাংলাদেশ ইউনিভার্সিটি অব প্রফেশনালস’ (বিইউপি) আয়োজিত ‘আন্তঃবিশ্ববিদ্যালয় সাংস্কৃতিক উৎসব-২০১৫’-তে ঢাকা বিশ্ববিদ্যালয় সাংস্কৃতিক সংসদ প্রথমবারের মত তাদের মৌলিক পরিবেশনা গীতিনাট্য ‘হৃদয়ে বাংলাদেশ’ মঞ্চায়ন করে। দেশের বেশ কয়েকটি স্বনামধন্য বিশ্ববিদ্যালয়কে পেছনে ফেলে ঢাকা বিশ্ববিদ্যালয় উক্ত প্রতিযোগিতায় সাফল্যের সাথে চ্যাম্পিয়ন হওয়ার গৌরব অর্জন করে।
(২) ‘প্রথম আলো’ পত্রিকার অনুষ্ঠানে পরিবেশনা:
২০১৫ সালের জুলাই মাসে থাইল্যান্ডে অনুষ্ঠিত আন্তর্জাতিক গণিত অলম্পিয়াডে (আইএমও) সাফল্য অর্জনকারী ছয় বাংলাদেশি ক্ষুদে গণিতবিদের সংবর্ধনা অনুষ্ঠানে দেশের প্রথম সারির জাতীয় দৈনিক ‘প্রথম আলো’ কর্তৃক আয়োজিত সাংস্কৃতিক পরিবেশনায় অংশগ্রহণ করে ঢাকা বিশ্ববিদ্যালয় সাংস্কৃতিক সংসদ।
(৩) বিভিন্ন রেডিও অনুষ্ঠানে পরিবেশনা:
ঢাকা বিশ্ববিদ্যালয় সাংস্কৃতিক সংসদের প্রতিনিধি দল ২০১৫ সালের ২১শে ফেব্রুয়ারি আন্তর্জাতিক মাতৃভাষা দিবস উপলক্ষে ‘রেডিও নেক্সট (এফএম ৯৩.২)’-এ তাদের সাংস্কৃতিক পরিবেশনা উপস্থাপন করে। এছাড়াও সংগঠনটির অপর একটি সাংস্কৃতিক পরিবেশনা প্রচারিত হয় ১২ই মার্চ, ২০১৬ তারিখে ‘এবিসি রেডিও (এফএম ৮৯.২)’-তে।
(৪) ঢাকা বিশ্ববিদ্যালয় বসন্ত উৎসব- ১৪২২:
গত ১৫ই মার্চ, ২০১৬ তারিখে ঢাকা বিশ্ববিদ্যালয় সাংস্কৃতিক সংসদ জাকজমকপূর্ণভাবে পালন করে ‘ঢাকা বিশ্ববিদ্যালয় বসন্ত উৎসব-১৪২২’; যা এযাবৎকালের ঢাকা বিশ্ববিদ্যালয়ের কেন্দ্রীয় পর্যায়ে অনুষ্ঠিত সর্ববৃহৎ এবং সফলতম অনুষ্ঠানগুলোর মধ্যে অন্যতম।
(৫) ঢাকা বিশ্ববিদ্যালয় প্রেজেন্টেশন ক্যাম্প:
গত ৪ঠা জুন, ২০১৬ তারিখে ঢাকা বিশ্ববিদ্যালয় সাংস্কৃতিক সংসদের পৃষ্ঠপোষকতায় অনুষ্ঠিত হয় ‘ঢাকা বিশ্ববিদ্যালয় প্রেজেন্টেশন ক্যাম্প’। প্রায় ৩৫০ শিক্ষার্থী উক্ত কর্মশালায় অংশ নেয়। দেশের বিভিন্ন টেলিভিশন চ্যানেলের বরেণ্য সংবাদ উপস্থাপকগণ উক্ত কর্মশালাটি পরিচালনা করেন।
(৬) ঈদের জামা বিতরণ কর্মসূচি:
গত ২৬শে জুন, ২০১৬ তারিখে ঢাকা বিশ্ববিদ্যালয় সাংস্কৃতিক সংসদের উদ্যোগে সুবিধাবঞ্চিত শিশুদের মাঝে ঈদের নতুন জামা বিতরণ কর্মসূচি পালিত হয়।
(৭) জঙ্গিবাদের বিরুদ্ধে বাংলাদেশ:
গত ১লা আগস্ট, ২০১৬ তারিখে ঢাকা বিশ্ববিদ্যালয় সাংস্কৃতিক সংসদ দেশের জঙ্গিবাদ ও সাম্প্রদায়িকতার বিরুদ্ধে নিজেদের দৃঢ় অবস্থান প্রকাশ করার লক্ষ্যে “জঙ্গিবাদের বিরুদ্ধে বাংলাদেশ” শিরোনামে একটি মানববন্ধনের আয়োজন করে।
(৮) এ ট্রিবিউট টু স্যার লাকী আখন্দ:
প্রখ্যাত সংগীতজ্ঞ লাকী আখন্দের দুরারোগ্য ক্যান্সার রোগের চিকিৎসার্থে গত ১৬ই আগস্ট, ২০১৬ তারিখে ‘ঢাকা বিশ্ববিদ্যালয় ব্যান্ড সোসাইটি’ কর্তৃক আয়োজিত ‘এ ট্রিবিউট টু স্যার লাকী আখন্দ’-এ ঢাকা বিশ্ববিদ্যালয় সাংস্কৃতিক সংসদ লাকী আখন্দের জীবনীর উপর ভিত্তি করে অনুষ্ঠানের উদ্বোধনী পরিবেশনা মঞ্চায়ন করে।
(৯) ‘অসমাপ্ত আত্মজীবনী’ বইয়ের রিভিউ প্রতিযোগিতা:
জাতির জনক বঙ্গবন্ধু শেখ মুজিবুর রহমানের ৪১তম শাহাদাৎ বার্ষিকী উপলক্ষে ঢাকা বিশ্ববিদ্যালয় সাংস্কৃতিক সংসদ ‘অসমাপ্ত আত্মজীবনী’ বইটির উপর একটি রিভিউ প্রতিযোগিতার আয়োজন করে এবং গত ২২শে আগস্ট, ২০১৬ তারিখে অসংখ্য রিভিউর মধ্য থেকে সেরা পাঁচজন রিভিউ লেখকে পুরস্কৃত করা হয়।
উক্ত অনুষ্ঠানে বিশ্ববিদ্যালয়ের উপাচার্য অধ্যাপক ড. আ আ ম স আরেফিন সিদ্দিক প্রধান অতিথি হিসেবে উপস্থিত ছিলেন। এছাড়াও উক্ত অনুষ্ঠানে মূল আলোচক হিসেবে উপস্থিত ছিলেন মুক্তিযুদ্ধের ঘোষণা পত্রের রচয়িতা, বাংলাদেশের সংবিধানের অন্যতম প্রণেতা ব্যারিস্টার আমির-উল-ইসলাম।
(১০) ‘সোস্যাল গুড সামিট ঢাকা-২০১৬’ এর সাংস্কৃতিক পরিবেশনা:
গত ৭ই সেপ্টেম্বর, ২০১৬ তারিখে ঢাকা বিশ্ববিদ্যালয়ের নবাব নওয়াব আলী সিনেট ভবনে অনুষ্ঠিত ‘সোস্যাল গুড সামিট ঢাকা-২০১৬’-তে ঢাকা বিশ্ববিদ্যালয় সাংস্কৃতিক সংসদ মনোজ্ঞ সাংস্কৃতিক অনুষ্ঠান পরিবেশন করে।
(১১) ছবিতে ঢাকা বিশ্ববিদ্যালয়:
গত ২৩শে সেপ্টেম্বর, ২০১৬ তারিখে ‘ছবিতে ঢাকা বিশ্ববিদ্যালয়’ ফটো কনটেস্টে সংগঠনটি অন্যতম আয়োজন সহযোগীর ভূমিকা পালন করে।
(১২) নৃত্যাবৃত্তি ‘অস্তিত্বে মোর বাংলাদেশ’:
বাংলাদেশ প্রকৌশল বিশ্ববিদ্যালয় (বুয়েট) আয়োজিত “আন্তঃবিশ্ববিদ্যালয় আবৃত্তি উৎসব ২০১৬”-তে গত ২৫শে অক্টোবর, ২০১৬ তারিখে ঢাকা বিশ্ববিদ্যালয় সাংস্কৃতিক সংসদ তাদের অন্যতম মৌলিক পরিবেশনা নৃত্যাবৃত্তি “অস্তিত্বে মোর বাংলাদেশ” মঞ্চায়ন করে ব্যাপক প্রশংসিত হয়। দেশবরেণ্য আবৃত্তিশিল্পী মীর বরকত এবং শুক্লা দাশগুপ্তের হাত থেকে সম্মাননা স্মারক গ্রহণ করে সংগঠনটি।
(১৩) ডাবুর ভাটিকা ক্যাম্পাস স্টার-২০১৬:
স্যাটেলাইট টেলিভিশন চ্যানেল আরটিভি কর্তৃক আয়োজিত ‘ডাবুর ভাটিকা ক্যাম্পাস স্টার-২০১৬’-তে ক্যাম্পাস সহযোগী হিসেবে দায়িত্ব পালন করে ঢাকা বিশ্ববিদ্যালয় সাংস্কৃতিক সংসদ।
(১৪) অন্তঃবিশ্ববিদ্যালয় সাংস্কৃতিক প্রতিযোগিতা ২০১৬:
ঢাকা বিশ্ববিদ্যালয়ের শিক্ষার্থীদের মধ্যে পড়াশোনার পাশাপাশি মানবিক গুণাবলির বিকাশ সাধন, অসাম্প্রদায়িক মনন গঠন, সামাজিক চিন্তাধারার নীতিগত উন্নয়নসহ আত্মিক বিকাশের লক্ষ্যে ঢাকা বিশ্ববিদ্যালয় সাংস্কৃতিক সংসদ ২০১৬ সালের ২১ ও ২২শে নভেম্বর দুইদিনব্যাপী অন্তঃবিশ্ববিদ্যালয় সাংস্কৃতিক প্রতিযোগিতা আয়োজন করে। উক্ত প্রতিযোগিতার বিভিন্ন ইভেন্টে বিশ্ববিদ্যালয়ের প্রায় ৭০০ শিক্ষার্থী অংশগ্রহণ করে। পরবর্তী সময়ে প্রতিযোগিতায় পুরস্কারপ্রাপ্ত শিক্ষার্থীরা আন্তঃবিশ্ববিদ্যালয় সাংস্কৃতিক প্রতিযোগিতায় অংশগ্রহণ করে যন্ত্রসংগীত, অবিরাম গল্পবলাসহ বিভিন্ন ইভেন্টে জাতীয় পর্যায়ে বিজয় ছিনিয়ে আনে।
(১৫) আমি দাম দিয়ে কিনেছি বাংলা:
মহান বিজয় দিবস উপলক্ষে গত ১৫ই ডিসেম্বর, ২০১৬ তারিখে ঢাকা বিশ্ববিদ্যালয়ের টিএসসি-তে মুক্তিযুদ্ধের নয় মাসের বিশাল ইতিহাসকে ৩০ মিনিটের সংক্ষিপ্ত পরিসরে তুলে ধরে ঢাকা বিশ্ববিদ্যালয় সাংস্কৃতিক সংসদের শিল্পীরা তাদের মৌলিক পরিবেশনা ‘আমি দাম দিয়ে কিনেছি বাংলা’ এর মাধ্যমে।
(১৬) ৫ম সঞ্জীব উৎসব-২০১৬:
৫ম সঞ্জীব উৎসব- ২০১৬ তে প্রধান আয়োজক হিসেবে দায়িত্ব পালন করে ঢাকা বিশ্ববিদ্যালয় সাংস্কৃতিক সংসদ। ‘দলছুট’ সহ অনেক ব্যান্ডদল উক্ত আয়োজনে প্রয়াত সঞ্জীব চৌধুরীর স্মরণে সংগীত পরিবেশন করে।
(১৭) আন্তঃবিশ্ববিদ্যালয় অভিনয় প্রতিযোগিতা:
গত ১৯শে জানুয়ারি, ২০১৭ তারিখে অনুষ্ঠিত আন্তঃবিশ্ববিদ্যালয় অভিনয় প্রতিযোগিতায় অংশগ্রহণ করে সারাদেশের ৩৯ টি পাবলিক বিশ্ববিদ্যালয়ের মধ্যে ঢাকা বিশ্ববিদ্যালয় সাংস্কৃতিক সংসদের অভিনয় দল রানার্স আপ হওয়ার গৌরব অর্জন করে।
(১৮) নৃত্যাবৃত্তি ‘অনন্ত প্রেম’:
গত ৬ই ফেব্রুয়ারি, ২০১৭ তারিখে জগন্নাথ বিশ্ববিদ্যালয় আবৃত্তি সংসদ আয়োজিত “১ম আবৃত্তি উৎসব-২০১৭”-তে মঞ্চস্থ হয় ঢাকা বিশ্ববিদ্যালয় সাংস্কৃতিক সংসদের অন্যতম মৌলিক প্রযোজনা নৃত্যাবৃত্তি “অনন্ত প্রেম”।